b'\n_START_ARTICLE_\nAvtoimunski pankreatitis\n_START_PARAGRAPH_\nAvtoimunski pankreatitis (AIP) je kroni\xc4\x8dna vnetna bolezen trebu\xc5\xa1ne slinavke. Gre za posledico avtoimunskega odziva z obilno infiltracijo (vdiranje v tkivo) z limfociti in plazmatkami ter fibrozo (razrast veziva). Klini\xc4\x8dno in radiolo\xc5\xa1ko je podoben raku trebu\xc5\xa1ne slinavke in diagnosticiranje je velikokrat zahtevno. Podatki o raz\xc5\xa1irjenosti in pojavnosti so nepopolni, ka\xc5\xbee pa, da gre za bolezen starej\xc5\xa1ih, saj je ve\xc4\x8dina prepoznanih bolnikov starej\xc5\xa1ih od 50 let. Bolezen je dvakrat pogostej\xc5\xa1a pri mo\xc5\xa1kih.\n_START_SECTION_\nEtiopatogeneza\n_START_PARAGRAPH_\n\xc4\x8ceprav vzroki avtoimunskega pankreatitisa \xc5\xa1e niso jasni, \xc5\xa1tevilne raziskave v nakazujejo, da so nepravilnosti v imunskem odzivu glavni razlog za nastanek bolezni. V serumu bolnikov je prisotna hipergamaglobulinemija, zve\xc4\x8dana aktivnost IgG\xe2\x82\x84 in pogosto protitelesa proti laktoferinu (anti-laktoferin, ALF), protijedrna protitelesa (ANA), protitelesa proti karbonski anhidrazi II (anti-CA-II) in revmatoidni dejavnik. Ker se spremembe v imunskem odzivu prekrivajo tudi z drugimi oblikami kroni\xc4\x8dnega vnetja trebu\xc5\xa1ne slinavke, \xc5\xa1e ni jasno, ali je AIP primarna bolezen trebu\xc5\xa1ne slinavke ali pa gre za pojav sistemske bolezni. Imunsko pogojenost potrjujejo tudi poskusi na \xc5\xbeivalih. Tako so raziskovalci pri mi\xc5\xa1ih, ki so jim ob rojstvu odstranili pri\xc5\xbeeljc in jih senzibilizirali z laktoferinom in karbonsko anhidrazo, opazili avtoimunskemu pakreatitisu podobne spremembe na trebu\xc5\xa1ni slinavki.\n_START_SECTION_\nPatogeneza in klini\xc4\x8dna slika\n_START_PARAGRAPH_\nKlju\xc4\x8dni bolezenski spremembi trebu\xc5\xa1ne slinavke pri bolnikih z AIP sta pove\xc4\x8danje celotnega organa in zo\xc5\xbeitev glavnega izvodila (Wirsungovega voda). Glavne morfolo\xc5\xa1ke spremembe trebu\xc5\xa1ne slinavke pri bolnikih z AIP so z avtoimunimi procesi pogojena vnetna infiltracija, brazgotinjenje oziroma sklerozacija organa in nealkoholna kroni\xc4\x8dna okvara organa s prizadetostjo izvodil. Spremembe organa pogosto spominjajo na tumorje, zve\xc4\x8dana je tudi serumska aktivnost tumorskega ozna\xc4\x8devalca. Bolniki z AIP obi\xc4\x8dajno nimajo posebnih te\xc5\xbeav, lahko ob\xc4\x8dutijo nelagodje ali bole\xc4\x8dine v \xc5\xbeli\xc4\x8dki in hrbtu. Nekatere raziskave ka\xc5\xbeejo na prisotnost zlatenice pri ve\xc4\x8d kot 60\xc2\xa0% bolnikov, vsaj tretjina bolnikov pa navaja bole\xc4\x8dine v trebuhu._NEWLINE_Zapleti zunaj trebu\xc5\xa1ne slinavke, ki lahko spremljajo avtoimunski pankreatitis, so sklerozirajo\xc4\x8di holangitis, retroperitonealna fibroza, sklerozirajo\xc4\x8de vnetje \xc5\xbelez slinavk, limfadenopatija, nefritis in intersticijska plju\xc4\x8dnica. Infiltracija plazmatk se lahko pojavlja v lezijah drugih organov in tam povzro\xc4\x8da nastanek vnetnih psevdotumorjev, na primer na jetrih, dojkah, v medplju\xc4\x8dju, o\xc4\x8dnici in na aorti. Pojavita se lahko vnetje mo\xc5\xbeganskega priveska (hipofize) in obse\xc4\x8dnice (prostate).\n_START_SECTION_\nZdravljenje\n_START_PARAGRAPH_\nCilj zdravljenja je laj\xc5\xa1anje simptomov ter izbolj\xc5\xa1anje serolo\xc5\xa1kih, radiolo\xc5\xa1kih in histolo\xc5\xa1kih sprememb. Za zdravljenje bolnikov z aktivnim avtoimunskim pankreatitisom se obi\xc4\x8dajno uporabljajo kortikosteroidi in bolniki se na primer na prednizolon dobro odzivajo, vendar ne obstajajo enotne smernice o re\xc5\xbeimu, odmerkih ter optimalnem trajanju zdravljenja.'